Vakcina protiv COVID-a 19
Vakcina protiv COVID-a 19 jeste vakcina protiv koronavirusne bolesti 2019. (COVID-19). Iako ni za jednu vakcinu nije završeno kliničko ispitivanje, u toku je više pokušaja razvoja takve vakcine. Krajem februara 2020. Svjetska zdravstvena organizacija (WHO) saopćila je da ne očekuje da će vakcina protiv virusa uzročnika SARS-CoV-2 postati dostupna za manje od 18 mjeseci. U toku aprila 2020. razvijalo se oko 50 kandidata za vakcinu, a četiri organizacije pokrenule su prvu fazu sigurnosnih studija na ljudima. Vakcine su proizvedene protiv nekoliko bolesti uzrokovanih koronavirusima za životinje, uključujući virus zaraznog bronhitisa kod ptica, pseći koronavirus i koronavirus mačaka. Prvi slučaj COVID-a 19 okriven je u decembru 2019. Bolest se proširila svijetom 2020. godine, a Svjetska zdravstvena organizacija proglasila je njeno širenje pandemijom. To je podstaklo investicijske i istraživačke aktivnosti u vezi s razvojem vakcine. Mnoge organizacije koristile su objavljene genome za razvoj vakcina. U Sjedinjenim Državama Uprava za hranu i lijekove objavila je namjeru "iskoristiti svu regulatornu fleksibilnost koju joj je dodijelio Kongres kako bi osigurala najefikasniji i pravovremeni razvoj vakcine za borbu protiv COVID-a 19". U martu 2020. vlada SAD-a, industrija i tri univerziteta udružili su resurse za pristup IBM-ovim superračunarima, u kombinaciji s resursima računarstva u oblaku iz Hewlett Packard Enterprise-a, Amazona, Microsofta i Googlea. High Performance Computing Consortium COVID-19 koristi se za prognozu širenja bolesti, model moguće vakcine i skrining hiljada hemijskih jedinjenja za dizajn vakcine ili terapije protiv bolesti. Objave na društvenim mrežama promovirale su teoriju zavjere koja tvrdi da je virus uzročnik COVID-19 bio poznat i da je vakcina već dostupna. Patenti koje citiraju različite objave na društvenim mrežama odnose se na postojeće patente za genetske sekvence i vakcine za druge sojeve koronavirusa, kao što je SARS koronavirus.